b'\n_START_ARTICLE_\nArvydas Anu\xc5\xa1auskas\n_START_SECTION_\nBiografija\n_START_PARAGRAPH_\n1970\xe2\x80\x931981\xc2\xa0m. mok\xc4\x97si Vilniaus 34-ojoje vidurin\xc4\x97je mokykloje, 1981\xe2\x80\x931982\xc2\xa0m. Vilniaus 21-ojoje profesin\xc4\x97je technikos mokykloje. 1982\xe2\x80\x931989\xc2\xa0m. studijavo Vilniaus valstybinio universiteto (dabar\xc2\xa0\xe2\x80\x93 Vilniaus universitetas) Istorijos fakultete. Studijuodamas buvo pa\xc5\xa1auktas \xc4\xaf soviet\xc5\xb3 armij\xc4\x85, 1983\xe2\x80\x931985\xc2\xa0m. atliko karin\xc4\x99 tarnyb\xc4\x85. 1989\xe2\x80\x932000\xc2\xa0m. Lietuvos istorijos instituto mokslinis bendradarbis._NEWLINE_1990\xc2\xa0m. \xc4\xafsira\xc5\xa1\xc4\x97 \xc4\xaf savanorius, vykd\xc4\x97 Kra\xc5\xa1to apsaugos departamento u\xc5\xbeduotis. 1995\xc2\xa0m. suteiktas atsargos leitenanto laipsnis. 1995\xc2\xa0m. apgyn\xc4\x97 humanitarini\xc5\xb3 moksl\xc5\xb3 daktaro disertacij\xc4\x85.  1996\xe2\x80\x931997\xc2\xa0m. dirbo Vytauto Did\xc5\xbeiojo universiteto Humanitarini\xc5\xb3 moksl\xc5\xb3 fakultete, 1996\xe2\x80\x932006\xc2\xa0m. Lietuvos edukologijos universiteto Istorijos fakultete._NEWLINE_1997\xe2\x80\x932008\xc2\xa0m. Lietuvos gyventoj\xc5\xb3 genocido ir rezistencijos tyrimo centro Genocido ir rezistencijos tyrimo departamento direktorius, periodinio \xc5\xbeurnalo \xe2\x80\x9eGenocidas ir rezistencija\xe2\x80\x9c mokslinis redaktorius. 1999\xe2\x80\x932001\xc2\xa0m. Tarptautin\xc4\x97s komisijos naci\xc5\xb3 ir sovietinio okupacini\xc5\xb3 re\xc5\xbeim\xc5\xb3 nusikaltimams Lietuvoje \xc4\xafvertinti mokslini\xc5\xb3 tyrim\xc5\xb3 program\xc5\xb3 koordinatorius. Lietuvos nacionalinio istorik\xc5\xb3 komiteto narys.  2001\xc2\xa0m. suteiktas docento pedagoginis vardas. 2002\xe2\x80\x932007\xc2\xa0m. VU Tarptautini\xc5\xb3 santyki\xc5\xb3 ir politikos moksl\xc5\xb3 instituto vizituojantis docentas. 2002\xe2\x80\x932008\xc2\xa0m. VU Istorijos fakulteto docentas._NEWLINE_Nuo 2007\xc2\xa0m. T\xc4\x97vyn\xc4\x97s s\xc4\x85jungos (Lietuvos konservatori\xc5\xb3) (dabar\xc2\xa0\xe2\x80\x93 T\xc4\x97vyn\xc4\x97s s\xc4\x85jungos-Lietuvos krik\xc5\xa1\xc4\x8dioni\xc5\xb3 demokrat\xc5\xb3) narys. 2008\xe2\x80\x932012 m., 2012\xe2\x80\x932016 m. ir 2016\xe2\x80\x932020 m. LR Seimo narys. 2008\xe2\x80\x932012\xc2\xa0m. Seimo Nacionalinio saugumo ir gynybos komiteto pirmininkas, nuo 2012\xc2\xa0m. Seimo Nacionalinio saugumo ir gynybos komiteto narys. 2008\xe2\x80\x932012\xc2\xa0m. Seimo Pasiprie\xc5\xa1inimo okupaciniams re\xc5\xbeimams dalyvi\xc5\xb3 ir nuo okupacij\xc5\xb3 nukent\xc4\x97jusi\xc5\xb3 asmen\xc5\xb3 teisi\xc5\xb3 ir reikal\xc5\xb3 komisijos narys, 2012\xe2\x80\x932016\xc2\xa0m. Seimo Antikorupcijos komisijos narys, nuo 2016\xc2\xa0m. Seimo Kriminalin\xc4\x97s \xc5\xbevalgybos parlamentin\xc4\x97s kontrol\xc4\x97s komisijos pirmininko pavaduotojas. Nuo 2013\xc2\xa0m. Seimo parlamentin\xc4\x97s grup\xc4\x97s \xe2\x80\x9eU\xc5\xbe istorin\xc4\x99 atmint\xc4\xaf ir teisingum\xc4\x85\xe2\x80\x9c pirmininkas.\n_START_SECTION_\nMokslin\xc4\x97 veikla\n_START_PARAGRAPH_\nTiria teroro, genocido, slapt\xc5\xb3j\xc5\xb3 tarnyb\xc5\xb3 istorij\xc4\x85. 35 knyg\xc5\xb3 autorius, bendraautoris ir sudarytojas. Lietuvos, Lenkijos, Latvijos, Pranc\xc5\xabzijos ir Vokietijos moksliniuose leidiniuose paskelb\xc4\x97 apie 100 studij\xc5\xb3 ir straipsni\xc5\xb3.'